Iwakken ad tessali tmeṭṭut axedim-agi n uẓeṭṭa , deg tazwara ad d-theggi akk ayen ilaqen , ad ssirdent taḍut akken iwata mi tekkaw ad t-sefsunt ad t-sqerdcent s uqerdac , ad t-llment s yiẓdi , ad sekkrent takurin . Taguri n uẓeṭṭa tettili-d deg wass n lexmis neɣ letnayen , anda ara d-awint tirgliwin ad tent-ciddent ɣer usalas n tzeqqa , sakin ad d-ssewjdent ifeggagen d iɣunam d tɛekkazt n uẓeṭṭa d westu s lemɛawna n kraḍ n tlawin , s yin ad sentunt isegra di lqaɛa ad as-xedment lexyuḍ yiwet si tama tayeḍ si tama niḍen tis kraḍ ad t-ṭṭef takurt n westu ad t-ttawi si ta ɣer ta ,mi yewweḍ snat seddaw snat sufella ad t-ḍellqent sakin ad asskecment iɣunam daxel ad tqaɛdent ad as-xeddment ṛṛuḥ ad tciddent ɣer triglin-nni , sakin ad ḥebbsent mi dayen yuli ad ččent imekli n uẓeṭṭa ,imir ad uɣalent ɣur-s ad as-d-brunt , ad teṭṭfent s tjebbadin , di taggara ad d-yegri ɣer yifassen n llal-is, ifassen-is ad xeddmen ṛṛqem d yizamulen , imi-s yettawi-d ccnawi d yicewwiqen.